《游城南灵岩寺四首 其四》
明代·黄仲昭

云岩一别几经年，此日重游亦有缘。祇树阴森寒带雨，涧泉澄莹碧涵天。

满窗风月供吟句，半榻烟霞伴坐禅。乘兴更登高处望，好山四面削青莲。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。